Input: देवस्य त्वा सवितुः प्रसवेऽश्विनोर्बाहुभ्यां पूष्णो हस्ताभ्याम्। पृथिव्याः सधस्थादग्निं पुरीष्यमङ्गिरस्वत् खनामि। ज्योतिष्मन्तं त्वाग्ने सुप्रतीकमजस्रेण भानुना दीद्यतम्। शिवं प्रजाभ्योऽहिꣳसन्तं पृथिव्याः सधस्थादग्निं पुरीष्यमङ्गिरस्वत् खनामः॥२८॥

Padapatha: देवस्य।त्वा।सवितुः।प्रसव इति प्रऽसवे।अश्विनोः।बाहुभ्याम्।पूष्णः।हस्ताभ्याम्।पृथिव्याः।सधस्थादिति सधऽस्थात्।अग्निम्।पुरीष्य᳖म्।अङ्गिरस्वत्।खनामि।ज्योतिष्मन्तम्।त्वा।अग्ने।सुप्रतीकमिति सुऽप्रतीकम्।अजस्रेण।भानुना।दीद्यतम्।शिवम्।प्रजाभ्य इति प्रऽजाभ्यः।अहिꣳसन्तम्।पृथिव्याः।सधस्थादिति सधऽस्थात्।अग्निम्।पुरीष्य᳖म्।अङ्गिरस्वत्।खनामः